Η ταινία **Η ερωμένη του Γάλλου λοχαγού** (αγγλ. **The French Lieutenant's Woman**), είναι δράμα παραγωγής 1981 σε σκηνοθεσία Κάρελ Ράιζ. Πρωταγωνιστές της ταινίας είναι οι Μέριλ Στριπ και Τζέρεμι Άιρονς. Η ταινία είναι βασισμένη στο ομώνυμο μυθιστόρημα του Τζον Φόουλς και η διασκευή της για τη μεγάλη οθόνη έγινε από τον Χάρολντ Πίντερ. 

Η Μέριλ Στριπ έλαβε την πρώτη της υποψηφιότητα για Όσκαρ Α' Γυναικείου Ρόλου για την ερμηνεία της (ενώ είχε ήδη λάβει δυο για Όσκαρ Β' Γυναικείου Ρόλου το οποίο είχε κερδίσει μια φορά), αλλά έχασε από την Κάθριν Χέπμπορν.

Υπόθεση
-------

Το 1867, στη Βικτωριανή Αγγλία, ο Τσαρλς (Τζέρεμι Άιρονς), ελκύεται από μια περιθωριοποιημένη, από την κοινωνία της μικρής πόλης του Λάιμ, γυναίκα, τη Σάρα Γούντραφ (Μέριλ Στριπ). Η γυναίκα αυτή παρουσιάζει ψυχολογική αστάθεια από τη στιγμή που την εγκατέλειψε ο εραστής της, ένας Γάλλος λοχαγός. Ο Τσαρλς καταστρέφει τον αρραβώνα του με μια πλούσια κληρονόμο την Ερνεστίνα (Λίντσεϊ Μπάξτερ) και στιγματίζεται και ο ίδιος από την κοινωνία του Λάιμ για να βοηθήσει την άτυχη γυναίκα να ξεφύγει από τη μοίρα της. Εκατό περίπου χρόνια αργότερα η ερωτική ιστορία του Τσαρλς και της Σάρα την οποία έγραψε ο Τζον Φάουλς, ζωντανεύει από την κάμερα ενός σκηνοθέτη και τους ρόλους καλούνται να ερμηνεύσουν ο Μάικ (Τζέρεμι Άιρονς), ένας Άγγλος ηθοποιός και η Άννα (Μέριλ Στριπ) μια Αμερικανίδα ηθοποιός. Και οι δυο τους είναι παντρεμένοι αλλά το πάθος της υπόθεσης του έργου στο οποίο παίζουν τους οδηγεί σε μια παράνομη σχέση.

Πληροφορίες παραγωγής
---------------------

Η ταινία είναι βασισμένη στο ομώνυμο μυθιστόρημα του Τζον Φάουλς που γράφτηκε το 1969, το οποίο διασκεύσασε για τη μεγάλη οθόνη ο Χάρολντ Πίντερ, ενώ ο Κάρελ Ράιζ ανέλαβε τη σκηνοθεσία. Οι δυο άνδρες (Πίντερ και Ράιζ) συνεργάστηκαν μαζί με τον παραγωγό Λέον Κλόρ για τη συγγραφή του σεναρίου από το 1979. Ο Κλόουρ είχε κάνει την παραγωγή της ταινίας του 1966 *Μόργκαν, ο Τρελός Εραστής (Morgan!)* με τη Βανέσα Ρεντγκρέιβ την οποία είχε σκηνοθετήσει ο Ράιζ. Η κινηματογραφική μεταφορά του μυθιστορήματος πέρασε από σαράντα κύματα, εφόσον τα πνευματικά δικαιώματα άλλαξαν χέρια πολλές φορές. Πριν τον Ράιζ μια σειρά σκηνοθετών όπως οι: Σίντνεϊ Λουμέτ, Φρεντ Τσίνεμαν και Μίλος Φόρμαν είχαν ενδιαφερθεί για τη μεταφορά του μυθιστορήματος, το οποίο είχε διασκευαστεί από πολλούς σεναριογράφους όπως ο Ντένις Πότερ και ο Τζέιμς Κόστιγκαν, πριν οριστικοποιηθεί εκείνο του Χάρολντ Πίντερ. Ο Ρόμπερτ Ρέντφορντ και ο Ρίτσαρντ Τσάμπερλαϊν ήταν υποψήφιοι για τον διπλό ρόλο του Τσαρλς Σμίθσον/Μάικ, ενώ οι Φραντσέσκα Άνις, Τζέμα Τζόουνς και η Έλεν Μίρεν (η οποία ήταν η πρώτη επιλογή του Τζον Φόουλς) ήταν υποψήφιες για το ρόλο της Σάρα/Άννα. Τα εξωτερικά γυρίσματα της ταινίας έγιναν το 1980 στη Λάιμ του Έξετερ και στη λίμνη Γουάιντερμιαρ, ενώ τα εσωτερικά γυρίσματα έγιναν σε στούντιο του Λονδίνου.

Βραβεία
-------

Η ταινία προτάθηκε για 5 βραβεία Όσκαρ χωρίς όμως να κερδίσει κάποιο και καθιέρωσε την Μέριλ Στριπ, ως πρωταγωνίστρια. Η ηθοποιός είχε δυο υποψηφιότητες και ένα Όσκαρ Β' Γυναικείου Ρόλου (για το *Κράμερ εναντίον Κράμερ*) μέχρι τότε, αλλά σε ταινίες που δεν έφερε τον κεντρικό ρόλο. Η πρώτη της απόπειρα ως πρωταγωνίστρια κέρδισε τους κριτικούς και της χάρισε την πρώτη από τις (συνολικά 15) υποψηφιότητες για Όσκαρ Α' Γυναικείου Ρόλου. Έχασε το βραβείο όμως από την Κάθριν Χέπμπορν που κρίθηκε νικήτρια για την ταινία *Στη Χρυσή Λίμνη (On Golden Pond)*.

Βραβεία Ακαδημίας Κινηματογράφου (Όσκαρ)

**Υποψηφιότητα:**

* Α' Γυναικείου Ρόλου - Μέριλ Στριπ
* Διασκευασμένου Σεναρίου - Χάρολντ Πίντερ
* Κοστουμιών - Τομ Ραντ
* Καλλιτεχνικής Διεύθυνσης - Άστον Γκόρντον & Αν Μόλο
* Μοντάζ - Τζον Μπλουμ

Παραπομπές
----------

1. ↑  Fowles, John (2004). «The French Lieutenant's Diary». *Granta: The Magazine of New Writing* (*Granta 86: Film*). ISBN 0-903141-69-8. OCLC 237843976. .
2. ↑  «The French Lieutenant's Woman (1981): Awards». *The New York Times*.. Ανακτήθηκε στις 31 December 2008.

Εξωτερικοί σύνδεσμοι
--------------------

* Η ερωμένη του Γάλλου λοχαγού στην IMDb (Αγγλικά)Edit on Wikidata

* Η ερωμένη του Γάλλου λοχαγού στο AllMovie (Αγγλικά)Edit on Wikidata

* Η ερωμένη του Γάλλου λοχαγού στο Rotten Tomatoes (Αγγλικά)Edit on Wikidata

* Η ερωμένη του Γάλλου λοχαγού στο Box Office Mojo (Αγγλικά)Edit on Wikidata

* Η ερωμένη του Γάλλου λοχαγού στο TCMDB (Αγγλικά)Edit on Wikidata

* Η ερωμένη του Γάλλου λοχαγού στο AlloCine (Γαλλικά)Edit on Wikidata

* Η ερωμένη του Γάλλου λοχαγού στο Cine.gr (αρχειοθετημένος)Edit on Wikidata

* Η ερωμένη του Γάλλου λοχαγού στο Αμερικανικό Ινστιτούτο ΚινηματογράφουEdit on Wikidata